અમેરિકાની અને મેરેલિન મનરોની વાત જવા દઈ ખાલી ખણ કે ચળની વાત કરીએ તો ચળ પૈસા અને પ્રસિદ્ધિ બંનેની હોઈ શકે છે. અને એક શારીરિક ચળ હોય છે, જે મેડીકલ સાયન્સમાં દર્શાવેલા કારણો મુજબ આવે છે. આપણાં ત્યાં તો ચોમાસું આવે એટલે દાળવડા, છત્રી, તાડપત્રી, વોટરપ્રુફીંગ અને ડોક્ટરોની સિઝન જામે છે. અને વરસાદ પડે એટલે દેડકાઓ, પ્રેમીઓ અને કવિઓ હરખઘેલા થઇ જાય છે, અને બાકી બધાં પાણી અને પાણીજન્ય રોગોથી બચવા પ્રયત્નોમાં લાગી જાય છે. ચોમાસામાં ડોક્ટરોને સારી ઘરાકી જામે છે, ચર્મ રોગ નિષ્ણાતોને તો ખાસ. ચોમાસમાં ફૂગ, બેક્ટેરિયા અને ભેજને કારણે લોકોને ખંજવાળ બહુ ઉપડે છે. થોડાક લોકો આનો ઈલાજ કરાવે છે, જ્યારે બાકીના ખણે છે અને ખણને માણે છે.